recursal/SuperWikiNEXT-32B huggingface dataset:
Ο **Ένγκελμπερτ Κοχ** (*γερμανικά: Engelbert Koch*), (Μίνστερ, 22 Μαρτίου 1918 - Χάγκεν, 29 Απριλίου 1962), ήταν Γερμανός πρωταθλητής του ποδοσφαίρου και της αντισφαίρισης. Έκανε σπουδαία καριέρα και στα δύο αθλήματα και πέθανε κατά την διάρκεια αγώνα αντισφαίρισης όπου έπαιζε.

Καριέρα στο ποδόσφαιρο
----------------------

Στο ποδόσφαιρο ξεκίνησε την καριέρα του στην Πρόισεν Μύνστερ όπου έπαιξε μέχρι το 1939 όπου μεταγράφηκε στην Χέρτα Βερολίνου. Στην Χέρτα αγωνίστηκε ως αμυντικός αλλά και ως επιθετικός σε λίγα παιχνίδια όπου σκόραρε κιόλας. Με την Χέρτα κατέκτησε το *Tschammer Cup* καθώς και το πρωτάθλημα της ένωσης Βερολίνου-Βραδεμβούργου εξασφαλίζοντας το δικαίωμα να συνεχίσει στα τελικά του γερμανικού πρωταθλήματος για το 1944.

Το 1944 ο Κοχ επέστρεψε στην Πρόισεν Μύνστερ όπου παρέμεινε μέχρι το 1949 όπου και πήγε στον σύλλογο *SC Δυτική Κολωνία* και μετά ένα χρόνο μετακόμισε στην *Κολωνία 1899*. Το 1952 μετακόμισε στην ΣΚ Φορτούνα Κολωνίας για τερματίση το 1953 την καριέρα του στα 35 του χρόνια.

Καριέρα στην αντισφαίριση
-------------------------

Στην αντισφαίριση ο Κοχ ήταν πρωταθλητής Δυτικής Γερμανίας στο απλό το 1949 και το 1954,, φιναλίστ στο απλό το 1950. Επίσης ήταν νικητής στο Gelsenkirchen το 1948, στο Bielefeld το 1949 και το 1950, στο Bad Neuenahr το 1949, στο πρωτάθλημα κεντρικού Ρήνου το 1950, στο Διεθνές πρωτάθλημα της Μαρίενμπουργκ το 1950, στο Krefeld το 1950, στο διεθνές τουρνουά του Μπόχουμ το 1950, στη Βόννη το 1953, στο Λεβερκούζεν το 1956, και στην Τριερ το 1956. 

Στο κύπελλο Ντέιβις αγωνίστηκε για την Δυτική Γερμανία το 1953 και 1954 με ρεκόρ 1 νίκη και 4 ήττες.

Παραπομπές
----------

1. ↑  *Hamburger Abendblatt* vom 30. April 1962
2. 1 2  welt fussball-Engelbert Koch
3. ↑  Gauliga Berlin-Brandenburg 1943/44, gesichtet am 22. August 2010
4. 1 2  «tennis archives-Engelbert Koch». Αρχειοθετήθηκε από το πρωτότυπο στις 4 Ιουλίου 2017. Ανακτήθηκε στις 7 Νοεμβρίου 2017.
5. ↑  Ο Κοχ στο κύπελλο Ντέιβις
6. ↑  im Einzel, Doppel und Mixed, vgl. Weblink TC Münster

Πηγές
-----

* Hardy Grüne: *Spielerlexikon 1890–1963.* Agon Sportverlag, Kassel 2006, ISBN 3-89784-148-7.
* Tragmann, Voß: *Das Hertha Kompendium.* Verlag Harald Voß, Berlin 2002, ISBN 3-935759-05-3.
Ο **Λευτέρης-Ίκαρος Κανελλόπουλος** (Αθήνα ~1920 - Αθήνα 20 Μαρτίου 1993) ήταν ο παρουσιαστής των πρώτων τηλεπαιχνιδιών της Ελληνικής τηλεόρασης, ηθοποιός και στιχουργός, περισσότερο γνωστός με το μικρό του όνομα *Ίκαρος*.

Βιογραφία
---------

Μεγάλωσε στα Πετράλωνα της Αθήνας και είχε καταγωγή από την Ανδρίτσαινα Ηλείας. Ξάδελφός του ήταν ο καθηγητής πανεπιστημίου και υπουργός Αθανάσιος Κανελλόπουλος. Κηδεύτηκε στο Α' Νεκροταφείο Αθηνών.

Τηλεόραση
---------

Ξεκίνησε ως παρουσιαστής προγραμμάτων σε κέντρα διασκέδασης (κονφερασιέ). Συμμετείχε στην κινηματογραφική ταινία "Διαγωγή μηδέν" του 1949. Στην τηλεόραση εμφανίστηκε το 1966 ενώ εργάστηκε και στο ραδιόφωνο. Παρουσίαζε τα δημοφιλή τηλεπαιχνίδια "Βρες το και πάρτο" (1970), "Οριζοντίως, διαγωνίως και καθέτως" (1970), "Σοφό πλυντήριο" (1970), "Χρηματιστήριο γνώσεων" (1971) και "Μήπως γνωρίζετε;" (1974). Παρουσίαζε επίσης ενημερωτικές εκπομπές για το αυτοκίνητο.

Συμπαρουσιάστριά του είχε τη Ρένα Καπιτσαλά, η οποία αργότερα παρουσίαζε το παιχνίδι ανάδειξης ταλέντων "Να η ευκαιρία".

Αθλητισμός
----------

Υπήρξε οργανωτής και παρουσιαστής σε αγώνες αυτοκινήτων, ιδρυτής δε της Αγωνιστικής Λέσχης Αυτοκινήτων (ΑΛΑ) στις τάξεις της οποίας παρέμεινε έως το 1991. Έλαβε μέρος σε αρκετές εκκινήσεις του Ράλι Ακρόπολις. Τη δεκαετία του '50 ήταν πρόεδρος του ποδοσφαιρικού συλλόγου Ολυμπιάς.

Στιχουργός
----------

Συνέθεσε στίχους τραγουδιών, τους οποίους πολλές φορές υπέγραφε με το μικρό του όνομα. Με το πλήρες ονοματεπώνυμο είναι καταχωρημένος ως στιχουργός του "Είσαι κορίτσι... νάυλον" από την ομώνυμη επιθεώρηση του 1947.

Παραπομπές
----------

1. ↑  *Ο συμπαθής κομφερανσιέ του θεάτρου «Βερντέν» Ίκαρος...*, εφημερ. «ΕΜΠΡΟΣ», 16.9.1949 (με φωτογραφία της πρώτης μεταπολεμικής περιόδου)
2. ↑  Ίκαρος Κανελόπουλος Αρχειοθετήθηκε 2016-03-05 στο Wayback Machine. 90lepta.com
3. ↑  Ίκαρος Κανελλόπουλος, retrodb.gr
4. ↑  Αγωνιστική Λέσχη Αυτοκινήτου (ΑΛΑ): Κυρία ετών… 40!, rally.gr, 19.6.2008
5. ↑  Κανελλόπουλος Ίκαρος, palia.kithara.gr

Πηγές
-----

* Ίκαρος Κανελλόπουλος: ο πρώτος παρουσιαστής τηλεπαιχνιδιών στην ελληνική τηλεόραση, Ο Ερευνητής της Βέροιας
Συντεταγμένες: 11°00′S 31°00′E﻿ / ﻿11.000°S 31.000°E﻿ / -11.000; 31.000

Η **Βόρεια Επαρχία** (αγγλικά: *Northern Province*) είναι μια από τις 9 επαρχίες της βόρειας Ζάμπιας. Πρωτεύουσα είναι η Καζάμα. Έχει πληθυσμό 1.306.873 κατοίκων (απογραφή 2000). Έχει έκταση 147.826 τ.χλμ. είναι η μεγαλύτερη από τις 9 επαρχίες της Ζάμπιας και καλύπτει το ένα πέμπτο της Ζάμπιας. Βρίσκεται βόρεια της Ζάμπια, από όπου και το όνομα.

Οι σημαντικότεροι καταρράκτες είναι οι Λουμάνγκουε, οι Κεμπουελούμε, οι Καλάμπο και οι Τσισίμπα, ενώ οι κυριότερες λίμνες είναι η Λίμνη Τανγκανίκα, η Λίμνη Μπανγκουεουλού και η Λίμνη Μουερού-ουά-Ντίπα. 

Η Βόρεια Επαρχία διαιρείται σε 12 συνοικίες: Τσιλούμπι, Τσινσάλι, Ισόκα, Καπούτα, Καζάμα, Λουβίνγκου, Μπάλα, Μπίκα, Μποροκόσο, Μπουλουνγκού, Μούνγκουι και Νακόντε.

Γεωγραφία
---------

Η Βόρεια Επαρχία βρίσκεται βορειοανατολικά της Ζάμπιας. Καλύπτει όλη τη βορειοανατολική πλευρά της. Συνορεύει στα δυτικά με τη Λουαπούλα, στα ανατολικά με την Ανατολική Επαρχία, στα νότια με την Κεντρική Επαρχία, στα ανατολικά με τη Βόρεια και την Κεντρική Περιφέρεια του Μαλάουι, στα βορειοανατολικά με την Τανζανία και στα βόρεια με τη Λαϊκή Δημοκρατία του Κονγκό.

Οι σημαντικότεροι καταρράκτες είναι οι Λουμάνγκουε, οι Κεμπουελούμε, οι Καλάμπο και οι Τσισίμπα.

Έχει συνολική έκταση 147.826 τ.χλμ. είναι η μεγαλύτερη από τις 9 επαρχίες της Ζάμπια και καλύπτει το ένα πέμπτο της Ζάμπιας. 

### Λίμνες

Η Βόρεια Επαρχία είναι πλούσια σε λίμνες. Οι κυριότερες από αυτές είναι η Λίμνη Τανγκανίκα, η Λίμνη Μπανγκουεουλού και η Λίμνη Μουερού-ουά-Ντίπα.

Συνοικίες
---------

Οι συνοικίες της Βόρειας Επαρχίας
Η Βόρεια Επαρχία διαιρείται σε 12 συνοικίες:

1. Τσιλούμπι (Chilumbi)
2. Τσινσάλι (Chinsali)
3. Ισόκα (Isoka)
4. Καπούτα (Kaputa)
5. Καζάμα (Kasama)
6. Λουβίνγκου (Luwingu)
7. Μπάλα (Mbala)
8. Μπίκα (Mpika)
9. Μποροκόσο (Mporokoso)
10. Μπουλουνγκού (Mpulungu)
11. Μούνγκουι (Bungwi)
12. Νακόντε (Nakonde)

Δημογραφία
----------

Σύμφωνα με την απογραφή του 2000, η Βόρεια Επαρχία έχει 1.258.696 κατοίκους.

Πάρκα και Προστατευμένες Περιοχές
---------------------------------

Τα κυριότερα πάρκα της Βόρειας Επαρχίας είναι τα ακόλουθα:

* Εθνικό Πάρκο Νσούμπου - Βρίσκεται δίπλα από τη Λίμνη Τανγκανίκα.
* Λίμνη Τανγκανίκα
* Εθνικό Πάρκο Νίκα
* Υγρότοποι Μπανγκουεουλού
* Εθνικό Πάρκο Ισανγκάνο
* Εθνικό Πάρκο Λαβούσι Μάντα
* Πεδιάδα Λουάνγκουα - Συμπεριλαμβάνει τα Εθνικά Πάρκα του Βόρειου και του Νότιου Λουάνγκουα

Δείτε επίσης
------------

* Επαρχίες της Ζάμπιας

Παραπομπές
----------

1. ↑   Bradt Travel Guide to Zambia, website accessed 5 February 2007
2. ↑  Bangweulu σημαίνει «Εκεί όπου το νερό συναντάει τον ουρανό».
3. ↑  Η Μουερού-ουά-Ντίπα λέγεται αλλιώς και Μουερού Ουαντίπα ή Μουερού Μαρς.

  


|  |  |  |  |
| --- | --- | --- | --- |
| 

| π • σ • ε
Επαρχίες της Ζάμπιας |
| --- |
|  |
| 
* Ανατολική
* Βόρεια
* Βορειοδυτική
* Δυτική
* Κεντρική
* Κόππερμπελτ
* Λουαπούλα
* Λουσάκα
* Νότια
 |

 |
Συντεταγμένες: 52°36′9″N 15°28′44″E﻿ / ﻿52.60250°N 15.47889°E﻿ / 52.60250; 15.47889

 Ο ποταμός Όμπρα κοντά στο Ζμπόνσιν.
 Ο ποταμός Όμπρα κοντά στο Τστσιέλ.
Ο **Όμπρα** (πολωνικά: Obra) είναι ποταμός στη δυτική Πολωνία, παραπόταμος του ποταμού Βάρτα (στη Σκφιεζίνα), με μήκος 171 χιλιόμετρα και έκταση λεκάνης 2.760 χλμ2. Ο ποταμός είναι δημοφιλής στους λάτρεις του κανό και του καγιάκ και υπάρχει μια καθιερωμένη διαδρομή για κανό.

Πορεία
------

Η πηγή του ποταμού βρίσκεται κοντά στο Γιαρότσιν, το στόμιο στον ποταμό Βάρτα στην πόλη Σκφιεζίνα. Ο Όμπρα ρέει μέσα από πολλές άλλες πόλεις, όπως οι Κσίβιν, Κόστσιαν, Ζμπόνσιν, Τστσιέλ, Μιεντζίζετς, Μπλέντζεφ και Σκφιεζίνα. Ο ποταμός ρέει επίσης μέσα από πολλές λίμνες.

Κανό
----

Ο Όμπρα είναι ένα δημοφιλές ποτάμι για κανό και καγιάκ. Τα ταξίδια με κανό ξεκινούν συνήθως από το Ζμπόνσιν. Από εκεί, ο ποταμός διέρχεται από περιοχές άγριας φύσης και από την ύπαιθρο. Το ταξίδι με κανό δεν είναι ιδιαίτερα δύσκολο, με εξαίρεση μερικά δύσκολα μέρη όπου τα πεσμένα δέντρα μπορεί να προκαλέσουν αναστάτωση. Ο Όμπρα θεωρείται ευρέως ως ένα ασφαλές ποτάμι για αρχάριους.

Το «Τέρας»
----------

Υπάρχει μια τοπική παράδοση που συνδέεται με τον ποταμό Όμπρα. Η ιστορία τοποθετείτε κοντά στο βόρειο τμήμα του ποταμού, κοντά στο Μπλέντζεφ. Υπάρχει μια ιστορία για την ύπαρξη ενός γιγαντιαίου ψαριού στη λίμνη Τσαπλίνιετς. Το ψάρι πιστεύεται ευρέως ότι είναι ένα παλιό ψάρι που έχει μεγαλώσει σε τεράστιο μέγεθος. Άλλοι το αναφέρουν ως «Τέρας». Οι ιστορίες για τα ψάρια που τρώνε πάπιες, κύκνους, ακόμη και μικρά σκυλιά, αφθονούν.

Παραπομπές
----------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Όμπρα (ποταμός)** |

1. ↑  Επετηρίδα της Δημοκρατίας της Πολωνίας 2017, Στατιστική Υπηρεσία Πολωνίας, σελ. 85-86
2. 1 2 3  «River Obra». PolandPoland.com. Ανακτήθηκε στις 27 Αυγούστου 2013.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 55145424507786830745
* GND: 4565388-4
* NKC: ge711766

 |

 |
Ο **Όλντριχ**, τσεχ. Oldřich (1134 - 18 Οκτωβρίου 1177) από τον Οίκο των Πρεμυσλιδών ήταν δούκας τού Χράντετς Κράλοβε (ανατολική Βοημία) το διάστημα 1152-53 και πρίγκιπας/δούκας τού Ολομόουτς (1173-77), ενός από τις τρεις περιοχές της Μοραβίας, που ήταν μέρος του δουκάτου της Βοημίας. Το όνομά του εκφέρεται και ως Ουντάριχ, Ούλριχ, Ολδέριχος.

Βιογραφία
---------

Ήταν ο τρίτος γιος τού Σομπιέσλαφ Α΄ δούκα της Βοημίας και της Αδελαΐδας των Άρπαντ, κόρης τού Άλμος πρίγκιπα της Ουγγαρίας. Ήταν ο τρίτος με το όνομα αυτό στον Οίκο του. Αδέλφια του ήταν ο Σομπιέσλαφ Β΄, ο Βεντσέσλαος Β΄ δούκες της Βοημίας και η Μαρία.

Ο Όλντριχ ζήτησε από τον Φρειδερίκο Α΄ των Χοενστάουφεν βασιλιά της Γερμανίας να τον κάνει δούκα της Βοημίας, αντί τού εξαδελφου του Βλαδισλάου Β΄. Όμως ο Δανιήλ Α΄ επίσκοπος της Πράγας παρενέβη και όλες οι μερίδες συμφώνησαν να γίνει ο Βλαδίσλαος Β΄ δούκας της Βοημίας (αργότερα έγινε και βασιλιάς), ενώ ο Όλντριχ να λάβει το κάστρο Χράντετς (τώρα πόλη Χράντετς Κράλοβε) με τη γύρω περιοχή.

Η συμφωνία δεν κράτησε πολύ· ο Όλντριχ διέφυγε εξόριστος στην Πολωνία και από εκεί στην Αυλή τού βασιλιά της Γερμανίας. Εκεί έγινε από το 1162 πιστός υποστηρικτής του. Συμμετείχε σε αρκετές εκστρατείες τού Φρειδερίκου Α΄ στη Λομβαρδία.

Το 1172 ο Βλαδίσλαος Β΄ παραιτήθηκε υπέρ τού γιου του Φρειδερίκου. Αυτή η ασυνήθιστη ενέργεια συνάντησε τη δυνατή αντίσταση των ευγενών. Ο βασιλιάς της Γερμανίας αρνήθηκε να τον αναγνωρίσει · το επόμενο έτος τον εκτόπισε και πρόσφερε το θρόνο της Βοημίας στον Όλντριχ. Ο Όλντριχ -που ήθελε να διατηρηθεί η *αρχή τού πρεσβύτερου*, η οποία είχε καθιερωθεί στους Πρεμυσλίδες από τον 11ο αι.- αρνήθηκε την τιμή υπέρ τού μεγαλύτερου αδελφού του Σομπιέσλαφ Β΄. Αυτός τού έδειξε την ευγνωμοσύνη του, παραχωρώντας του το πιο σημαντικό μέρος της Μοραβίας, το Ολομόουτς ως πρόσοδο (appanage).

Οικογένεια
----------

Νυμφεύτηκε πρώτα την Καικιλία των Λουδοβικιδών, κόρη τού Λουδοβίκου Α΄ λαντγκράβου της Θουριγγίας.

Έπειτα ο Όλντριχ έκανε δεύτερο γάμο με τη Σοφία των Βέττιν, κόρη τού Όθωνα Β΄ μαργράβου τού Μάισσεν.

Πηγές
-----

* Genealogie-mittelalter.de

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 232232784
* GND: 1019505885

 |

 |
Οι **Αγάπανθος** ήταν ελληνικό ροκ μουσικό συγκρότημα.

Ιστορία
-------

### Δημιουργία

Εμφανίστηκαν το 1975 με το σινγκλ "Η Μπαλάντα της Ελένης / Σαν Όνειρο" έχοντας στη σύνθεση τους Θόδωρο Τρύφωνα, Ντόριαν-Θεόδωρο Κόκα και Χάρη Κατσιμίχα. Τον επόμενο χρόνο, με τον Στέφανο Δεκεριάν στη θέση του Κατσιμίχα, κυκλοφόρησαν το πρώτο τους ομώνυμο άλμπουμ από την EMI Columbia πάντα με ελληνικό στίχο. Το σχήμα ξεκίνησε σαν τρίο και μετά από περιόδους απραγίας και ανακατατάξεις στη σύνθεσή τους, κατέληξαν σε κανονικό πενταμελές ροκ συγκρότημα, με το Θεόδωρο Τρύφωνα (μπάσο, τραγούδι), τη Χαρά Αργυροπούλου (τραγούδι), τον Τάκη Λιαρμακόπουλο (ντραμς), το Θανάση Μπίκο (κιθάρα) και το Γιάννη Γιοκαρίνη (πλήκτρα). 

### Διάλυση

Τα έτη 1979-80 τους βρήκαν στη θέση τους να παίζουν ξένες ροκ συνθέσεις και δικά τους τραγούδια, που σιγά-σιγά συγκεντρώθηκαν και ηχογραφήθηκαν, με τον κιθαρίστα Γιάννη Δρόλαπα στη θέση του Μπίκου, τον Ζαφείρη Τσίναλη στα ντραμς και την προσθήκη του Μάκη Αναστασόπουλου (κιθάρα) και Βαγγέλη Μπόντα (κρουστά) για να κυκλοφορήσουν το 1984 σ' ένα άλμπουμ ανεξάρτητης παραγωγής με τίτλο "Επιστροφή στις Ρίζες", λίγο πριν οι Αγάπανθος διαλυθούν οριστικά.

Παραπομπές
----------
Η **Έλζα Ιμπραχίμοβα** (αζερικά: Elza İmaməddin qızı İbrahimova‎, ρωσικά: Эльза Имамеддин кызы Ибрагимова‎) είναι Αζέρα συνθέτρια, τιμημένη ως λαϊκός καλλιτέχνης της Δημοκρατίας του Αζερμπαϊτζάν (2008) και λαϊκός καλλιτέχνης του Νταγκεστάν.

Πρόωρη ζωή και εκπαίδευση
-------------------------

Η Eλζα Iμπραχίμονα γεννήθηκε το 1938 στο Χατζικαμπούλ της Σοβιετικής Σοσιαλιστικής Δημοκρατίας του Αζερμπαϊτζάν. Αποφοίτησε από το Μουσικό Σχολείο αρ. 8 στο Μπακού, στην τάξη σύνθεσης της Ανωτάτης Μουσικής Σχολής Α. Ζεϊνάλλι το 1957. Επίσης, αποφοίτησε από το Τμήμα Σύνθεσης του Κρατικού Ωδείου του Αζερμπαϊτζάν (σημερινή Μουσική Ακαδημία Μπακού) Ουζεγίρ Χατζιμπέγιοφ το 1964. Οι γονείς κατάλαβαν την μεγάλη αγάπη που είχε για τη μουσική από την παιδική της ηλικία και την έστειλαν στη μουσική σχολή.

Η Έλζα Ιμπραγίμοβα συνέθεσε το πρώτο της τραγούδι το 1969. Η Ελεκμπέροβα ήταν ο πρώτος τραγουδιστής του τραγουδιού "Yalan ha deyil" που συντάχθηκε στο ποίημα του Mαμμάντ Ραχίμ. Η Έλζα Ιμπραγκίμοβα έχει συνθέσει τραγούδια σε τανγκό, με μερικά από αυτά τα τραγούδια να έχουν απορριφθεί από τα καλλιτεχνικά συμβούλια της Σοβιετικής Ένωσης, εν μέρει λόγω της μη συμβάδισης με το σοβιετικό πνεύμα.

Μεγάλες εργασίες
----------------

* "Afət" όπερα (συγγραφέας των έργων: Huseyn Javid)
* Όπερα "Yanan laylalar" (Λιβρέτο - Ramiz Heydar, 1992)
* Ποίημα του Z. Ziyadoglu: "Υδροχόος" ύμνος για σολίστ και ορχήστρα
* Μουσική για την ταινία "Dunya sevənlərindir" (1998)
* Τραγούδια και ρομαντισμοί στα ποιήματα των R, Heydar, B.Vahabzade, O. Gochulu, V.Aziz, V.Samedoglu, R.Afandiyeva και άλλοι
* "Requiem" αφιερωμένη στη μνήμη του Μάικλ Τζάκσον, 2009
* "Gecələr bulaq başi" στην ποίηση του B.Vahabzade

Τιμές και βραβεία
-----------------

Ο Ιλχάμ Αλίγιεφ (Πρόεδρος της Δημοκρατίας του Αζερμπαϊτζάν) υπέγραψε διάταγμα για τον εορτασμό των 80 χρόνων από τα γενέθλια της Έλζα Ιμπραγκίμοβα.

Παραπομπές
----------

1. ↑  «Elza İbrahimova». Αρχειοθετήθηκε από το πρωτότυπο στις 5 Μαρτίου 2016. Ανακτήθηκε στις 15 Ιανουαρίου 2019.
2. ↑  Elza İbrahimova vəfat etmişdir (rus dilində)
3. 1 2  «Tanımadığınız məşhur». modern.az.
4. ↑  president.az (22 Δεκεμβρίου 2012). «*"Elza İbrahimovanın 80 illik yubileyinin keçirilməsi haqqında"* Azərbaycan Respublikası Prezidentinin 22 dekabr 2017-ci il tarixli, 3532 nömrəli Sərəncamı». e-qanun.az. Αρχειοθετήθηκε από το πρωτότυπο στις 14 Ιανουαρίου 2019. Ανακτήθηκε στις 15 Ιανουαρίου 2019.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Έλζα Iμπραχίμοβα** |

* Elza İbrahimova - iç dünyamızın rəssamı...
* Elza İbrahimova-Musiqiyə köklənən ömür

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 1196163091945995070007
* GND: 1240212313

 |

 |
Ο **Ντάνιελ Νεγκρεάνου** (*Daniel Negreanu*, γενν. 26 Ιουλίου 1974) είναι Καναδός επαγγελματίας παίκτης πόκερ. Έχει κερδίσει έξι βραχιόλια στο World Series of Poker και δύο τίτλους του πρωταθλήματος World Poker Tour. Βρίσκεται στην πρώτη θέση της λίστας των παικτών με τα περισσότερα κέρδη καριέρας όλων των εποχών.

Προσωπική ζωή
-------------

Ο Νεγκρεάνου γεννήθηκε στις 26 Ιουλίου 1974 στο Τορόντο, στο Οντάριο του Καναδά. Οι γονείς του μετανάστευσαν από τη Ρουμανία στις ΗΠΑ για ένα καλύτερο μέλλον. Τελικά η οικογένεια του εγκαταστάθηκε στο Τορόντο του Καναδά καθώς εκεί βρήκε δουλειά ο πατέρας του Constantin.
Πήγε γυμνάσιο στο North York. Σαν μαθητής φημίζοταν για τις αταξίες του καθώς ο διευθυντής του σχολείου έκανε συχνά παράπονα στους γονείς του για τη συμπεριφορά του αφού καταπατούσε συνέχεια τους κανόνες του σχολείου. Έμαθε να παίζει πόκερ στην ηλικία των 15. Στην ηλικία των 16 ασχολούνταν με αθλητικά στοιχήματα καθώς επίσης έπαιζε και χαρτιά σε ερασιτεχνικό επίπεδο.

Σταδιοδρομία
------------

Ο Νεγκρεάνου αφού καταλαβε το ιδιαίτερο ταλέντο του στο πόκερ εγκατέλειψε τη μέση εκπαίδευση και ασχολήθηκε πιο σοβαρά με το πόκερ. Ξεκίνησε να παίζει σε τοπικά καζίνο και έψαχνε παράνομα παιχνίδια στα οποία ήξερε οτι θα αποκομίσει εμπειρία και θα βελτιώσει το τρόπο παιχνιδιού του. Αφού κατόρθωσε να κερδίσει αρκετά χρήματα από τα τοπικά παιχνίδια και να χτίσει το κεφάλαιό του μετακόμισε στο Λας Βέγκας στην ηλικία των 22 για να πραγματοποιήσει το όνειρο του δηλαδή να γίνει επαγγελματίας παίκτης πόκερ. Παρ'όλα αυτά μετά από ορισμένα παιχνίδια στο Λας Βέγκας έχασε το αρχικό κεφάλαιο του και αναγκάστηκε να επιστρέψει πίσω στο Τορόντο για να το ξαναχτίσει. Όταν ξαναγύρισε στο Λας Βέγκας ήταν περισσότερο έμπειρος και βελτιωμένος στον τρόπο παιχνιδιού του.

Βραβεία και χρηματικά έπαθλα
----------------------------

Ο Νεγκρεάνου κέρδισε το πρώτο του μπρασελέ World Series Of Poker το 1998 στην ηλικία των 24 και κατάφερε να γίνει ο νεότερος παίκτης με μπρασελέ και κράτησε αυτό το ρεκόρ μέχρι το 2004. Το 2004 ήταν μία αξιοζήλευτη χρονιά για τον Ντάνιελ καθώς ονομάστηκε Παίκτης της χρονιάς. Συνολικά έχει κερδίσει 4 μπρασελέ World Series Of Poker και 2 World Poker Tour μέχρι τώρα. Τα κέρδη του από ζωντανά τουρνουά ξεπερνούν τα 16.000.000 δολάρια.

Συγγραφικό υλικό
----------------

Ο Νεγκρεάνου είναι συγγραφέας του βιβλίου "Power Hold'em Strategy" και συμμετέχει στο βιβλίο του Doyle Brunson "Super System 2".

Βιβλιογραφία
------------

* Power Hold'em Strategy (2008) ISBN 1-58042-204-7
* Master Poker Texas Holdem (2011) ISBN 978-960-488-667-8
* Hold'em Wisdom for all Players(2007) ISBN 1-58042-210-1
Ο σιδηροδρομικός σταθμός του Ίισαλμι
Το **Ίισαλμι** (Φινλανδικά:**Iisalmi**, Σουηδικά: Idensalmi) είναι πόλη και δήμος της Φινλανδίας. 

Βρίσκεται στην επαρχία της Ανατολικής Φινλανδίας και είναι μέρος της περιοχής της Βόρειας Σαβονίας. Ο δήμος έχει πληθυσμό 22.497 (2005) και καλύπτει περιοχή έκτασης 872,65 χλμ², εκ των οποίων τα 109,27 χλμ² είναι νερό. Η πληθυσμιακή πυκνότητα είναι της τάξεως των 26,0 κατοίκων ανά τετραγωνικό χιλιόμετρο. Ο δήμος είναι αποκλειστικά Φινλανδόφωνος.

Ιστορία
-------

Οι ρίζες του Ίισαλμι βρίσκονται στον 17ο αιώνα όταν σχηματίστηκε με την τοπική εκκλησία η περιοχή του Ίισαλμι το 1627. Στα μέσα του 18ου αιώνα η Φινλανδία βρισκόταν υπό Σουηδική κατοχή, ενώ η Σουηδία βρισκόταν σε πόλεμο με την Ρωσική Αυτοκρατορία. Η περιοχή του Κόλγιονβίρτα στο Ίισαλμι είναι γνωστή ως η τοποθεσία μίας εκ των μαχών του πολέμου αυτού, ιδιαίτερα γιατί εκεί έλαβε χώρα μία από τις μεγαλύτερες Σουηδικές νίκες. Ωστόσο, η Σουηδία έχασε τον πόλεμο τελικά και αναγκάστηκε να παραδώσει τη Φινλανδία στην αυτοκρατορική Ρωσία. Το Ίισαλμι απέκτησε καθεστώς πόλης το 1891.

Οικονομία
---------

Στο Ίισαλμι δραστηριοποιούνται διάφορες εταιρίες. 

Η Όλβι (*Olvi*), η τελευταία μεγάλη ανεξάρτητη ζυθοποιία στη Φινλανδία (οι άλλες μεγάλες Φινλανδικές ζυθοποιίες έχουν αγοραστεί από πολυεθνικές εταιρίες), έχει στο Ίισαλμι το εργοστάσιο και το διοικητικό της κέντρο. 

Η Τζένελεκ (*Genelec*), εταιρία κατασκευής ηχείων υψηλής ποιότητας τα οποία χρησιμοποιούνται σε στούντιο ηχογράφησης παγκοσμίως, έχει την έδρα και το εργοστάσιό της στο Ίισαλμι. 

Το Ίισαλμι διαθέτει το δικό του σιδηροδρομικό σταθμό στο δίκτυο VR. Η γραμμή μεταξύ Ίισαλμι και Όουλου ηλεκτροδοτήθηκε το Δεκέμβριο του 2006.

Αδελφές πόλεις
--------------

* Πέτσελ, Ουγγαρία
* Νούτοντεν, Νορβηγία
* Νύσεπινγκ, Σουηδία
* Κίρισι, Ρωσία
* Νύκεπενγκ Φέλστα, Δανία
* Λύνεμπουργκ, Γερμανία

Πολιτισμός
----------

### Μουσική

Το πιο διάσημο συγκρότημα με έδρα του το Ίισαλμι σήμερα είναι η χιουμοριστική κάντρι-ροκ ορχήστρα Χάλαβατουν Πάπατ (*Halavatun Papat*). Από το Ίισαλμι κατάγεται και ο Γιάακο Τέππο (*Jaakko Teppo*), Φινλανδός τραγουδιστής και στιχουργός. 

### Καλλιτεχνικά γεγονότα

Αν και σχετικά μικρή πόλη το Ίισαλμι διαθέτει πολλά καλλιτεχνικά δρώμενα, μικρής και μεγαλύτερης κλίμακας. Ένα από τα γνωστότερα και πλέον αξιομνημόνευτα είναι το "Ρομπεπέιβετ" (*Rompepäivät*), δηλαδή, "οι μέρες των παλιών πραγμάτων". Οι άνθρωποι φέρνουν διάφορα παλιά πράγματα μικρότερης ή μεγαλύτερης αξίας και τα επιδεικνύουν, ενώ μερικά εξ αυτών διατίθενται και προς πώληση.

Παραπομπές
----------

1. ↑  Ανακτήθηκε στις 14  Νοεμβρίου 2018.
2. ↑  «Kaupunkien ja kuntien lukumäärät ja väestötiedot». Association of Finnish Municipalities. Ανακτήθηκε στις 15  Φεβρουαρίου 2019.

Εξωτερικοί σύνδεσμοι
--------------------

* Πολυμέσα σχετικά με το θέμα  Iisalmi στο Wikimedia Commons
* Επίσημο σάιτ του Ίισαλμι

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 151263873
* LCCN: n80008232
* GND: 4333217-1
* NKC: ge947299

 |

 |
Ο **Αγάστροφος** ήταν μυθικός πολεμιστής στο πλευρό των Τρώων, γιος του Παιώνα και αδελφός του Λαόφωντα. 
Η ετυμολογία του ονόματός του ανάγεται στις λέξεις <ἄγαν + στρέφω> και παραπέμπει είτε στον τρόπο κίνησης είτε στην προσωπικότητα του ήρωα.

Ιλιάδα
------

Σε μια μάχη κατά τη διάρκεια του Τρωικού Πολέμου ήρθε αντιμέτωπος με τον ήρωα Διομήδη, ο οποίος του επέφερε θανάσιμο πλήγμα στο ισχίο με το δόρυ του. 
Ο Όμηρος σχολιάζει ότι ο Αγάστροφος βρισκόταν υπό κατάσταση άτης, καθώς απομακρύνθηκε υπερβολικά από το άρμα του και έτσι δεν κατάφερε να διαφύγει.
Η πανοπλία του έγινε αντικείμενο λαφυραγώγησης από τον Αργείο ήρωα.
Στην ίδια εκείνη μάχη ο Διομήδης είχε σκοτώσει και τον Θυμβραίο, καθώς και δύο γιους του μάντη Μέροπα.

Η μοναδική λογοτεχνική αναφορά στον Αγάστροφο απαντάται στην Ιλιάδα.

Παραπομπές
----------

1. ↑  Liddell H.G. Scott R. *A Greek-English Lexicon revised and augmented throughout by Sir Henry Stuart Jones with the assistance of Roderick McKenzie*, Oxford, Clarendon Press, 1940 : <Παιών>
2. ↑  Κόιντος ο Σμυρναίος, *Τα μεθ' `Ομηρον*, 6.550[*νεκρός σύνδεσμος*]
3. ↑  Etymologicum graecae linguae Gudianum,(επιμ.)Friedrich Wilhelm Sturz, apud I.A.G. Weigel, 1818 : <Ἠγαθέη>
4. ↑  The Plutus of Aristophanes: From the text of Dindorf. With critical and explanatory remarks, partly original, partly selected from the scolia and various commentators, Aristophanes, Cookesley H. P. R. Priestley, 1834 : *Στροφαίος Ερμής* σ.71
5. 1 2 3 4  Όμηρος, *Ιλιάδα (Λ')*, 11.338-339, 11.373-374, 11.320-321, 11.329-334
6. ↑  North, Richard, *Pagan words and Christian meanings*, Μέρος 7160, Rodopi, 1991 : σ.27
Ο **Όλντριχ**, τσεχικά Oldřich, λατιν. Odalricus, Udalrichus (π. 975 - 9 Νοεμβρίου 1034) από τον Οίκο των Πρεμυσλιδών ήταν δούκας της Βοημίας (1012-33, 34). Η διακυβέρνησή του ξεκίνησε μία περίοδο σταθερότητας, έπειτα από ένα μακρό διάστημα εσωτερικών δυναστικών ερίδων. Υπό την εξουσία του η Μοραβία ανακτήθηκε από την Πολωνική κατοχή.

Βιογραφία
---------

Ήταν ο τρίτος γιος τού Μπολεσλάου Β΄ δούκα της Βοημίας και της Αντίβας.

Το 999 απεβίωσε ο πατέρας του και τον διαδέχθηκε ο πρωτότοκος Μπολέσλαος Γ΄, σύντομα όμως ήλθε σε διαμάχη με τους αδελφούς του Γιαρομίρ και Όλντριχ. Το 1001 οι δύο τελευταίοι αναγκάστηκαν να διαφύγουν στην Βαυαρική Αυλή στο Ρέγκενσμπουρκ. Το επόμενο έτος ο Μπολέσλαος Γ΄ εκτοπίστηκε από τον Οίκο των Βρσόβτσι, που είχε εξεγερθεί και ο Μπολέσλαφ Α΄ της Πολωνίας εισέβαλε στη Βοημία. Τότε παρενέβη ο Ερρίκος Β΄ της Γερμανίας, που εκστράτευσε στη Βοημία· οι δύο αδελφοί επέστρεψαν και ο Γιαρομίρ εγκαταστάθηκε ως δούκας το 1004.

Στον Γερμανο-Πολωνικό Πόλεμο τού 1002-18 ο Γιαρομίρ έμεινε πιστός υποστηρικτής τού Γερμανού βασιλιά. Ωστόσο ο Ερρίκος Β΄ δεν έκανε κάτι, όταν το 1012 ο Όλντριχ εκτόπισε και τύφλωσε τον Γιαρομίρ, ο οποίος διέφυγε στην Πολωνία. Ο Όλντριχ αναγνώρισε την επικυριαρχία της Γερμανίας. Σταθεροποίησε την εξουσία του με την καταστολή των εξεγερμένων Βρσόβτσι.

Οικογένεια
----------

Σύμφωνα με τον θρύλο που διασώζει ο χρονικογράφος Κοσμάς της Πράγας, ο Όλντριχ νυμφεύτηκε το 1002 τη Μποζένα, κόρη τού Κρεσίνα, ενός αγρότη, αφού πρώτα έδειωξε την πρώτη σύζυγό του, που δεν τού έκανε απογόνους. Από την Μποζένα είχε τέκνα:

* Μπρετίσλαφ Α΄ 1002/05-1055, δούκας της Βοημίας.

Αν και οι γονείς του είχαν παντρευτεί, ο γάμος δεν εθεωρείτο έγκυρος από την Εκκλησία, διότι ζούσε ακόμη η πρώτη σύζυγος. Ήταν "νόθος", όμως ο Μπρετίσλαφ Α΄ διαδέχθηκε τον πατέρα του ως μόνος απόγονός του.

Παραπομπές
----------

1. ↑  Ανακτήθηκε στις 26  Νοεμβρίου 2018.
2. ↑  *Czech National Authority Database*. mzk2004252110. Ανακτήθηκε στις 23  Νοεμβρίου 2019.
3. ↑  (Γερμανικά) *Catalog of the German National Library*. 1019561475. Ανακτήθηκε στις 17  Ιουλίου 2021.

Πηγές
-----

* Wolverton, Lisa (2001). Hastening Toward Prague: Power and Society in the Medieval Czech Lands. University of Pennsylvania Press.
* Krofta, Kamil (1957). "Bohemia to the Extinction of the Premyslids". In Tanner, J.R.; Previte-Orton, C.W.; Brooke, Z.N. Cambridge Medieval History:Victory of the Papacy. Vol. VI. Cambridge University Press.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 232005396
* GND: 1019561475
* NKC: mzk2004252110

 |

 |
Ο **Αγάθωπος** ήταν αρχαίος Έλληνας χαράκτης πολύτιμων λίθων, που έζησε σε άγνωστο αιώνα της Ρωμαϊκής Εποχής. Στην εποχή του ήταν περίφημος και σώζονται ακόμα πολύτιμοι λίθοι που φέρουν την υπογραφή του. Ο γνωστότερος ίσως από αυτούς τους λίθους φυλάσσεται σε μουσείο της Φλωρεντίας, και είναι βήρυλλος που φέρει εγχάρακτη αναπαράσταση ανδρικής κεφαλής. Υπάρχει η γνώμη ότι ο άνδρας που απεικονίζεται είναι Ρωμαίος, ενώ σύμφωνα με άλλη άποψη η χάραξη αποτελεί αντιγραφή από νόμισμα των ελληνιστικών χρόνων.

Πηγή
----

* Το ομώνυμο λήμμα στη *Νέα Ελληνική Εγκυκλοπαίδεια* «Χάρη Πάτση», τόμος 1 (1972), σελίδα 126
Το **Όλμπανι** (αγγλικά: *Albany*) αποτελεί βόρειο προάστιο του Ώκλαντ, μία από τις πολλές πόλεις στο βόρειο τμήμα της Νέας Ζηλανδίας. Το όνομα προέρχεται από το *Alba* (η Σκωτία στα γαελικά) και εκλατινισμό του. Βρίσκεται στα βόρεια του λιμανιού Γουαϊτεμάτα, 15 χιλιόμετρα βορειοδυτικά του κέντρου της πόλης του Ώκλαντ. Το προάστιο είναι στο τμήμα Όλμπανι, μία από τις δεκατρείς διοικητικές διαιρέσεις της Όκλαντ Σίτι. Ένα από τα νεότερα προάστια της πόλης, ήταν μέχρι σχετικά πρόσφατα μια πόλη από μόνη της, και εξακολουθεί να έχει την αίσθηση ότι δεν είναι πραγματικά ένα μέρος της πόλης, η οποία βρίσκεται κυρίως στα νοτιοανατολικά της. Μεγάλο μέρος της γης στα βόρεια του Όλμπανι εξακολουθεί να είναι ημιαγροτικό. Η ονομασία στα μαορί για την περιοχή ήταν *Okahukura* (κυριολεκτικά, «τόπος ουράνιου τόξου» ή «τόπος πεταλούδων»). Η πόλη ήταν αρχικά γνωστή ως Λούκας Κρικ. αλλά μετονομάστηκε το 1890 από τον Πρίγκιπα Λεοπόλδο, Δούκα του Όλμπανι, γιο της Βασίλισσας Βικτωρίας.

Παραπομπές
----------

1. ↑  Falconer, Phoebe (15 May 2009). «Wine Box Cafe, Albany». New Zealand Herald.. Ανακτήθηκε στις 2009-09-15.

Εξωτερικοί σύνδεσμοι
--------------------

* Πολυμέσα σχετικά με το θέμα  Albany, New Zealand στο Wikimedia Commons
Ο **Γεώργιος Γοβατζιδάκης** (1877- 1944), διετέλεσε οπλαρχηγός στις κρητικές επαναστάσεις 1896 και 1897.

Με δικό του στρατιωτικό σώμα πρωτοστάτησε στην επανάσταση του Θερίσου και κατά τους Βαλκανικούς πολέμους 1912-1913 πολέμησε ως αρχηγός δικού του εκστρατευτικού σώματος στην Ήπειρο στην περιφέρεια Παραμυθιάς. Πήρε μέρος στις μάχες Φαναρίου και Παραμυθιάς κοντά στον ποταμό Αχέροντα και, αφού κατέλαβε και απελευθέρωσε τα γύρω χωριά, κυρίευσε μετά από έφοδο το φρούριο Καστρί την 2/1/1913, του οποίου και πήρε ως λάφυρο την τουρκική σημαία. Μετά το τέλος του πολέμου την εκόμισε με θριαμβευτική τελετή στο υπουργείο Στρατιωτικών. Έλαβε τα συγχαρητήρια του συνταγματάρχου υπίτου Σαπουντζάκη.
Ο Ελευθέριος Βενιζέλος σε επιστολή του προς τον βουλευτή Ρεθύμνης Ελευθέριο Γοβατζιδάκη τον αποκάλεσε αυτάδελφο.
γαλλικές καμπύλεςΈνα σετ, από τις τρεις πιο κοινές γαλλικές καμπύλες, επίσης γνωστό ως σετ Burmester. Το κάτω αντικείμενο χρησιμοποιείται πιο συχνά για υπερβολές. Το μικρότερο πάνω είναι κατάλληλο για ελλείψεις. Το μεγάλο χρησιμοποιείται κυρίως για παραβολές.
Μια **γαλλική καμπύλη** ή **Καμπύλες του Burmester**, είναι ένας τύπος καμπυλόγραμμου που κατασκευάζεται συνήθως από μέταλλο, ξύλο ή πλαστικό και ο οποίος αποτελείται από πολλά διαφορετικά τμήματα της σπείρας του Euler. Χρησιμοποιείται στο γραμμικό σχέδιο και στον σχεδιασμό μόδας για τη σχεδίαση ομαλών καμπυλών με διαφορετικές ακτίνες. Η καμπύλη τοποθετείται στο υλικό σχεδίασης και ένα μολύβι, μαχαίρι ή άλλο εργαλείο σημαδεύει γύρω από τις καμπύλες, για να παράγει το επιθυμητό αποτέλεσμα. Η Γαλλική Καμπύλη εφευρέθη από το Γερμανό μαθηματικό Ludwig Burmester. Είναι γνωστή και ως σετ Burmester.

Σχεδιασμός ρούχων
-----------------

Η γαλλική καμπύλη χρησιμοποιείται τακτικά στον αυθεντικό σχεδιασμό υψηλής μόδας και από οικιακούς ράπτες, (όπως και από άλλους τύπους τεχνιτών). Είναι ποιο χρήσιμο σε διάφορα είδη λαιμών, μανικιών, στήθους και μέσης. Οι ποικίλες ακτίνες της Γαλλικής καμπύλης επιτρέπουν τον σχεδιασμό ομαλών και κομψών, εξατομικευμένων προσαρμογών, των τυπικά αγορασμένων ενδυμάτων. Οι σχεδιαστές μόδας και οι ράπτες μπορούν να χρησιμοποιήσουν μια επιλογή από γαλλικές καμπύλες, καμπύλες γοφού, καμπυλόγραμμα με ίσια άκρα και χάρακες ορθής γωνίας σχήματος L. Οι Γαλλικές καμπύλες, μπορούν να είναι κατασκευασμένες από μέταλλο ή διαφανές πλαστικό, με μετρήσεις που σημειώνονται σε μετρικό ή αυτοκρατορικό σύστημα μέτρησης απόστασης.

Παραπομπές
----------

1. ↑  «Drawing tools». *www.daube.ch*. Ανακτήθηκε στις 5 Μαρτίου 2021.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* LCCN: sh2012001680

 |

 |
Ο **Νομός Καλλιπόλεως** ήταν διοικητική διαίρεση, Νομός, της Ελλάδος στην Ανατολική Θράκη κατά την περίοδο 1920 - Αύγουστος 1922 και καταλάμβανε τμήμα της Χερσονήσου της Καλλιπόλεως. Η Ανατολική Θράκη προσαρτήθηκε στην Ελλάδα με την Συνθήκη των Σεβρών και κατελήφθη από τον ελληνικό στρατό υπό τον Εμμανουήλ Ζυμβρακάκη τον Ιούνιο-Ιούλιο 1920. Εγκαταλήφθηκε δε πάλι τον Οκτώβριο του 1922 στα πλαίσια της Ανακωχής των Μουδανιών. Με την Συνθήκη της Λωζάνης η περιοχή επιστράφηκε οριστικά στην Τουρκία. Διοικητικά ο νομός ανήκε στην Γενική Διοίκηση Θράκης μαζί με τους νομούς Έβρου, Αδριανουπόλεως, Ραιδεστού, Ροδόπης, και Σαράντα Εκκλησιών.

Ο νομός αυτός καταλάμβανε σχεδόν ολόκληρη την έκταση της χερσονήσου της Καλλίπολης. Σήμερα τα εδάφη του τέως ελληνικού νομού αποτελούν μέρος της τούρκικης επαρχίας Τσανάκκαλε (ή Δαρδανελίων) που έχει διαφορετική έκταση και περιλαμβάνει και εδάφη που ανήκουν γεωγραφικά στην Ασία, καθώς και τα νησιά του Αιγαίου Τένεδος και Ίμβρος, οι οποίες πριν την συνθήκη της Λωζάννης ανήκαν διοικητικά στον Νομό Λέσβου.

Πρωτεύουσα του νομού ήταν η ομώνυμη Καλλίπολη. Άλλες σημαντικές πόλεις και χωριά του νομού ήταν η Κεσσάνη, η Καρδία, η Σηστός, η Μάδυτος κ.α.

**Υποδιοικήσεις (επαρχίες) Νομού Καλλιπόλεως**| Επαρχία | Πρωτεύουσα | Πληθυσμός |
| --- | --- | --- |
| Καλλιπόλεως | Καλλίπολη | 13.921 |
| Κεσσάνης ή Κισσάνης | Κεσσάνη ή Κισσάνη | 22.055 |
| Μαδύτου | Μάδυτος | 9.090 |
| Περιστάσεως | Περίσταση | 10.766 |
|  | Σύνολο | 55.832 |

**Μεγαλύτερες πόλεις και οικισμοί του Νομού Καλλιπόλεως**| Πόλη | Πληθυσμός |
| --- | --- |
| Καλλίπολη | 7.842 |
| Κεσσάνη ή Κισσάνη | 5.304 |
| Περίσταση | 2.803 |
| Μάδυτος | 2.241 |
| Κυνός Σήμα ή Έλλη | 1.712 |
| Νεοχώριον | 1.192 |
| Αφροδισία ή Έβρες | 1.131 |
| Καρδία | 1.108 |
| Λιγνήταις | 1.067 |
| Ηρωικόν | 1.061 |
|

Παραπομπές
----------

1. ↑  Χρήστος Α. Βαλσάμης, Ο Αθηναϊκός τύπος για την εκκένωση της Ανατολικής Θράκης Αρχειοθετήθηκε 2017-10-23 στο Wayback Machine. σελ. 85
2. 1 2 3 4  Πληθυσμός του Βασιλείου της Ελλάδος κατά την απογραφήν της 19ης Δεκεμβρίου 1920 - *Εθνικό Τυπογραφείο*
3. ↑  Γιώργος Θεοφάνους, Εκλογές 1920 Αρχειοθετήθηκε 2016-06-10 στο Wayback Machine.
Ο **Γιούζεφ Ντάνιελ Γκάρμπιεν** (πολωνικά: Józef Daniel Garbień) (11 Δεκεμβρίου 1896 — 3 Μαΐου 1954) ήταν Πολωνός ποδοσφαιριστής, ο οποίος αγωνιζόταν ως επιθετικός, τόσο για την Πόγκον Λβουφ όσο και για την Εθνική Πολωνίας. Ήταν μέρος των θρυλικών επιθετικών της Πόγκον, η οποία στις αρχές της δεκαετίας του 1920 ήταν ανώτερη από όλους τους αντιπάλους της χώρας.

Βιογραφία
---------

Ο Γκάρμπιεν γεννήθηκε στο Γουούπκουφ (κοντά στο Σάνοκ). Εκτός από το ποδόσφαιρο, ήταν ιατρός, απόφοιτος του Πανεπιστημίου Γιαν Καζίμιες του Λβουφ το 1924.

Η καριέρα του ξεκίνησε στην Πόγκον Στρίι. Το 1916 μετακόμισε στην Πόγκον Λβουφ, όπου παρέμεινε μέχρι το 1928 (στη συνέχεια, μέχρι το 1933, έπαιξε για την Ολντμπόγιε Λβουφ, μια ομάδα βετεράνων παικτών). Με την Πόγκον, ήταν πολλάκις πρωταθλητής Πολωνίας (1922, 1923, 1925, 1926). Έπαιξε επίσης 8 παιχνίδια με την Εθνική Πολωνίας. Το παρατσούκλι του Γκάμπριεν, «Τανκ», αντανακλούσε πλήρως τη σωματική διάπλαση και το στυλ παιχνιδιού του. Ήταν δυνατός και δυναμικός, αλλά κάποιες πηγές υποστηρίζουν ότι θα μπορούσε να είναι πολύ εγωιστής στο γήπεδο. Μετά την αποχώρησή του από το ποδόσφαιρο, το 1933 μετακόμισε στο Χσάνουφ, όπου ήταν διευθυντής του νοσοκομείου.

Ήταν μέλος των Πολωνικών Λεγεώνων του Γιούζεφ Πιουσούτσκι, πολέμησε στο Ιταλικό Μέτωπο στον Α΄ Παγκόσμιο Πόλεμο και στη συνέχεια τραυματίστηκε σοβαρά το 1919, κατά τη διάρκεια της σύγκρουσης με την Ουκρανία για το Λβουφ. Συμμετείχε στην πολωνική εκστρατεία Σεπτεμβρίου ως αξιωματικός του Πολωνικού Στρατού. Κατά τη διάρκεια της ναζιστικής κατοχής της Πολωνίας ήταν ενεργό μέλος του υπόγειου κινήματος, συνελήφθη από την Γκεστάπο και πέρασε αρκετούς μήνες στη διαβόητη φυλακή Μοντελούπιχ στην Κρακοβία.

Μετά τον Β΄ Παγκόσμιο Πόλεμο συνελήφθη από τους κομμουνιστές και φυλακίστηκε για την υποτιθέμενη αντισοβιετική του στάση. Απελευθερώθηκε, εγκαταστάθηκε στο Χόζουφ, όπου μέχρι το 1949 ήταν διευθυντής του νοσοκομείου. Πέθανε στο Τσιέσιν.

Παραπομπές
----------

1. ↑  (Πολωνικά) *90minut.pl*. 38582. Ανακτήθηκε στις 23  Σεπτεμβρίου 2022.
2. ↑  Ανακτήθηκε στις 8  Μαρτίου 2021.
3. ↑  «Józef Garbień». *worldfootball.net*. Ανακτήθηκε στις 3 Οκτωβρίου 2021.

Εξωτερικοί σύνδεσμοι
--------------------

* eu-football.info

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 302515635
* ISNI: 0000 0004 0922 692X

 |

 |
Ο **Νικήτα**, αλβανικά: Niketa Topia‎, λατινικά: Nicetas Thopia‎, (άκμασε 1388 – απεβ. 1415) ήταν κύριος της Κρούγια μεταξύ 1392-1394 και 1403-1415. Ήταν μέλος τού Οίκου Tόπια και γιος του Kαρολου πρίγκιπα της Αλβανίας (βασ. 1368–1388).

Βιογραφία
---------

Ο Νικήτα ήταν γιος του Καρόλου Τόπια. Η μητέρα του είναι άγνωστη. Μετά το τέλος του Kαρόλου (1388), ο Mάρκο Μπαρμπαρίγκo κληρονόμησε την Kρούγια μέσω τού γάμου του με την Ελένα, τη μεγαλύτερη αδελφή του Nικήτα. Ο μεγαλύτερος αδελφός τού Νικήτα, Γιέργι, επέτυχε να γίνει κύριος του Δυρραχίου. Ο Nικήτας κατείχε μία περιοχή νότια τού Δυρραχίου.

Μετά το τέλος τού Βαγιαζήτ (1402), πολλοί Αλβανοί άρχοντες αναγνώρισαν τη Βενετική επικυριαρχία, όπως ο Νικήτα, ο Ιωάννης Καστριώτης και ο Κόγια Ζαχαρίγια.   Οι Βενετοί ενδιαφέροντο να υπάρχει κάποια ουδέτερη ζώνη μεταξύ αυτών και τού προελαύνοντος οθωμανικού στρατού.  Το 1403 ο Nικήτας κατάφερε να καταλάβει την πόλη Kρούγια από την αδελφή του Ελένα Τόπια, κερδίζοντας έτσι ένα άλλο μέρος της επικράτειας, που κατείχε προηγουμένως ο Οίκος Tόπια. 

Η κόρη του Mάρα παντρεύτηκε τον Μπάλσα Γ΄ κύριο της Ζέτας το 1407 και απέκτησε κόρη τη Γιελένα, που πήρε το όνομα της γιαγιάς της Γιελένα Μπάλσα.  Ο Μπάλσα Γ΄ και ο Nικήτας συνήψαν συμμαχία, για να εκδιώξουν τους Βενετούς.  Στη συνέχεια, ο Nικήτα άρχισε να είναι μεσολαβητής μεταξύ του Μπάλσα Γ΄ και των Βενετών κατά τη διάρκεια του Α΄ Πολέμου του Σκουτάρι.  Στα τέλη του 1411, ο Nικήτας Τόπια υπέστη βαριά ήττα από τις δυνάμεις του Tέοντορ Β΄ Μουζάκα κατά τη διάρκεια μίας αψιμαχίας. Ο ίδιος κρατήθηκε αιχμάλωτος και με την παρέμβαση της Δημοκρατίας της Ραγκούζας αφέθηκε ελεύθερος, αλλά μόνο αφού παραχώρησε ορισμένα εδάφη γύρω από τον ποταμό Σκούμπιν στην οικογένεια Mουζάκα. Μετά το τέλος του το 1415, το κάστρο της Kρούγιε έπεσε στα χέρια των Οθωμανών.

Οικογένεια
----------

Νυμφεύτηκε την κόρη τού Κομνηνού Αριανίτη .

Σημειώσεις
----------

1. ↑  Nicolae Iorga (1908). *Geschichte des Osmanischen reiches*. F. A. Perthes aktiengsellschaft. σελ. 331. comes Nicetas
2. ↑  Hamilton Alexander Rosskeen Gibb (1967). *The Encyclopaedia of Islam*. Brill. σελ. 654.
3. 1 2  Anamali, Skënder and Prifti, Kristaq. Historia e popullit shqiptar në katër vëllime. Botimet Toena, 2002, (ISBN 99927-1-622-3) p.251-252
4. ↑  Spremić 2004
> У јеку сукоба, Балша III. се 1407. оженио Маром, кћерком арбанашког господара Никете Топије. Брзо је добио кћер, којој је, по мајци, дао име Јелена.
>
5. ↑  Aleks Buda (1984). *Problems of the formation of the Albanian people, their language and culture*. 8 Nëntori. σελ. 317.
6. ↑  Fine 1994
7. ↑  Shuteriqi, Dhimitër (2012). Zana Prela, επιμ. *Aranitët: Historia- Gjenealogjia-Zotërimet*. Toena. σελ. 97. ISBN 978-99943-1-729-5.

Πηγές
-----

* Fine, John Van Antwerp (1994), *The Late Medieval Balkans: A Critical Survey from the Late Twelfth Century to the Ottoman Conquest*, University of Michigan Press, ISBN 978-0-472-08260-5,
* Spremić, Momčilo (2004), Ćulibrk, Jovan, επιμ. *Crkvene prilike u Zeti u doba Nikona Jerusalimca*, Cetinje, Belgrade: Svetigora, Publikum, σελ. 73–108,
**Γεωπληροφορική** ονομάζεται η επιστήμη η οποία χρησιμοποιεί εργαλεία και έννοιες της πληροφορικής για να διαχειριστεί, αναλύσει και τελικά οπτικοποιήσει μέσω χαρτών ή γραφημάτων, χωρικές πληροφορίες (συντεταγμένες, μήκος, έκταση κ.α) μορφής σημείου, γραμμής ή πολυγώνου οι οποίες είναι αποθηκευμένες σε χωρικές βάσεις δεδομένων.

Γενικά
------

Σύμφωνα με την Διεθνή Χαρτογραφική Ένωση, η επιστήμη της Γεωπληροφορικής αναφέρεται στο επιστημονικό περιεχόμενο της επεξεργασίας και διαχείρισης χωρικής πληροφορίας, συμπεριλαμβανομένων σχετικών τεχνολογιών τόσο εμπορικών, κοινωνικών όσο και περιβαλλοντικών σκοπών. Η επεξεργασία και διαχείρισης πληροφορίας εμπεριέχουν ανάλυση δεδομένων, μετασχηματισμούς, διαχείριση δεδομένων και οπτικοποίηση της πληροφορίας.

Στις τεχνολογίες της Γεωπληροφορικής περιλαμβάνονται ειδικές εφαρμογές όπως η ανάλυση γεωγραφικών δεδομένων, οι χωρικές βάσεις δεδομένων, οι εξελιγμένες τεχνικές αξιοποίησης συστημάτων γεωγραφικών πληροφοριών και τηλεπισκόπησης, η προσομοίωση – μοντελοποίηση γεωγραφικών δεδομένων καθώς και τεχνικές χωρικής ανάλυσης.

Παραπομπές
----------

1. ↑  Schmidt, Manuela. «Mission». *International Cartographic Association* (στα Αγγλικά). Ανακτήθηκε στις 30 Μαρτίου 2021.
2. ↑  «Οδηγός Σπουδών». *galaxy.hua.gr*. Ανακτήθηκε στις 30 Μαρτίου 2021. [*νεκρός σύνδεσμος*]

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* LCCN: sh2015002292
* GND: 7571300-7
* NKC: ph340655

 |

 |
Ο **Γιάννης Ζιάγκας** (γενν. 12 Δεκεμβρίου 1940) είναι Έλληνας πολιτικός, ιδρυτικό στέλεχος του ΠΑΣΟΚ, με το οποίο διετέλεσε βουλευτής Τρικάλων και ευρωβουλευτής. Επίσης υπήρξε πρόεδρος των πολεμικών βιομηχανιών Στάγιερ - Ελλάς (ΕΛΒΟ) και ΠΥΡΚΑΛ,από το 1993 μέχρι το 1996 διετέλεσε υποδιοικητής της Εθνικής Τράπεζας της Ελλάδος, ενώ από το 2005 μέχρι το 2015 ήταν ειδικός σύμβουλος του Προέδρου της Δημοκρατίας Κάρολου Παπούλια.

Ο αδελφός του, Μιχάλης Ζιάγκας, ήταν πολύ στενός συνεργάτης και γραμματέας στο Ιδιαίτερο Γραφείο του Ανδρέα Παπανδρέου.

Βιογραφικά στοιχεία
-------------------

Γεννήθηκε στα Τρίκαλα στις 12 Δεκεμβρίου 1940. Σπούδασε πολιτικός μηχανικός στο Πολυτεχνείο του Γκρατς στην Αυστρία, με μεταπτυχιακές σπουδές στον οικονομικό προγραμματισμό και την πολιτική οικονομία στο Διεθνές Ινστιτούτο Βιομηχανικής Ανάπτυξης της Βιέννης. Μετά την επιβολή της χούντας, οργανώθηκε στο ΠΑΚ, και μεταπολιτευτικά στο ΠΑΣΟΚ.

Τον Οκτώβριο του 1981 τοποθετήθηκε πρόεδρος του Διοικητικού Συμβουλίου της πολεμικής βιομηχανίας Στάγιερ - Ελλάς (ΕΛΒΟ), θέση στην οποία παρέμεινε μέχρι τον Ιούλιο του 1982, οπότε ορίστηκε ευρωβουλευτής του ΠΑΣΟΚ στη θέση του Αντώνη Γεωργιάδη. Παρέμεινε στην Ευρωβουλή μέχρι το 1984, όταν παραιτήθηκε για να γίνει πρόεδρος της πολεμικής βιομηχανίας ΠΥΡΚΑΛ, που είχε τότε πρόσφατα εθνικοποιήσει η κυβέρνηση του Ανδρέα Παπανδρέου.

Το 1986 ο Ζιάγκας έγινε βουλευτής Τρικάλων, καθώς κατέλαβε την έδρα του Κωνσταντίνου Αλεξιάδη μετά τον θάνατό του. Παρέμεινε βουλευτής Τρικάλων του ΠΑΣΟΚ ως το 2000, με εξαίρεση την περίοδο 1993 - 1996 στην οποία διετέλεσε υποδιοικητής της Εθνικής Τράπεζας της Ελλάδος, έχοντας εκλεγεί το 1989 (Ιούνιο και Νοέμβριο), το 1990 και το 1996.

Από το 2005 μέχρι το 2015 ο Γιάννης Ζιάγκας υπηρέτησε στην Προεδρία της Δημοκρατίας ως ειδικός σύμβουλος του Προέδρου Κάρολου Παπούλια.

Παραπομπές
----------

1. ↑  *www.europarl.europa.eu*. 657. Ανακτήθηκε στις 20  Απριλίου 2022.
2. ↑  www.europarl.europa.eu/meps/en/657.
3. ↑
4. ↑  Πρόσωπα στο Προσκήνιο και Εκλογές '85, Εκδόσεις «*Ορίζων*», 1985, σελίδες 231-232
5. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 31 Ιανουαρίου 2014. Ανακτήθηκε στις 25 Δεκεμβρίου 2014.
6. ↑
7. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 18 Αυγούστου 2014. Ανακτήθηκε στις 25 Δεκεμβρίου 2014.
Συντεταγμένες: 58°43′10″N 26°44′52″E﻿ / ﻿58.719444°N 26.747778°E﻿ / 58.719444; 26.747778

Το **Βόορε** (εσθονικά: *Voore*) είναι χωριό στην Ενορία (δήμο) Σάαρε, Επαρχία Γιόγκεβα στην Εσθονία. Με πληθυσμό 320 κατοίκους (το 2011) είναι το μεγαλύτερο χωριό του δήμου.

Το Βόορε ήταν η περιοχή της μεσαιωνικής ιπποτικής χωροδεσποτείας Ρόελα. Αναφέρεται για πρώτη φορά τον 16ο αιώνα, όταν ανήκε στους φον Μπράκελ. Μετά από αυτό ανήκε στον φον Ράνγκελ, και από το 1725 μέχρι το 1919 στους φον Λίπχαρτ. Το ιστορικιστικό διώροφο κεντρικό κτίριο χτίστηκε τις δεκαετίες 1850-60. Κάηκε στο Β' Παγκόσμιο Πόλεμο κατά τη διάρκεια της μάχης της Ρόελα στις 31 Ιουλίου 1941. Τα περισσότερα από τα ερείπια κατεδαφίστηκαν στη δεκαετία του 1970, και μόνο ένας πύργος και θεμέλια έχουν διασωθεί. Επίσης, το πάρκο και τα σοκάκια έχουν διασωθεί. Υπάρχει μια σκηνή τραγουδιού μέσα στο πάρκο.

Η ιστορία του Δημοτικού Σχολείου Βόορε χρονολογείται από το 1774. Το 1895 τα κοντινά σχολεία Καλλίβερε και Βασσέβερε συγχωνεύτηκαν και ένα νέο σχολικό κτίριο κτίστηκε στην πλαγιά του λόφου της Λεεντιμάγκι. Από το 1924 έως το 1979 το σχολείο έφερε το όνομα του Λεεντιμάε. Από το 1970, το σχολείο λειτουργεί στο πρώην κτίριο της τοπικής αυτοδιοίκησης.

Το χωριό Βόορε  ιδρύθηκε το 1977 από τη συγχώνευση του οικισμού Ρόελα με τα χωριά Λινναμάε, Μαγκιβάλια, και το βόρειο τμήμα του χωριού Βασσέβερε.

Εκτός από το σχολείο υπάρχει ένας ξενώνας, βιβλιοθήκη και ένα κατάστημα στο Βόορε.

Ο ποταμός Κουλλάβερε περνά μέσα από Βόορε και υπάρχει λίμνη περιορισμένη στο Βόορε.

Ο συγγραφέας, δοκιμιογράφος και θεατρικός σκηνοθέτης Μάτι Ουντ (1944-2005) γεννήθηκε στο χωριό Λινναμάε που είναι τώρα μέρος του χωριού Βόορε. Ο ηθοποιός Λέοναρντ Μερζίν (1934-1990) γεννήθηκε στο κοντινό χωριό Αρουκούλα (τώρα τμήμα της Μάαρντλα).

Παραπομπές
----------

1. ↑  metaweb.stat.ee/get\_classificator\_file.htm?id=4412334&siteLanguage=et. Ανακτήθηκε στις 4  Νοεμβρίου 2017.
2. ↑  *Εσθονικό κτηματολόγιο*. geoportaal.maaamet.ee/est/Ruumiandmed/Haldus-ja-asustusjaotus-p119.html. Ανακτήθηκε στις 21  Νοεμβρίου 2020.
3. ↑  *Στατιστική Υπηρεσία Εσθονίας*. estat.stat.ee/StatistikaKaart/VKR. Ανακτήθηκε στις 9  Ιουνίου 2019.
4. 1 2  «Villages» (στα Εσθονικά). Saare Parish. Αρχειοθετήθηκε από το πρωτότυπο στις 4 Μαρτίου 2016. Ανακτήθηκε στις 28 Οκτωβρίου 2011.
5. 1 2  «Voore küla» (στα Εσθονικά). eestigiid.ee. Αρχειοθετήθηκε από το πρωτότυπο στις 4 Μαρτίου 2016. Ανακτήθηκε στις 10 Αυγούστου 2012.

Εξωτερικοί σύνδεσμοι
--------------------

* Ξενώνας Βόορε (Εσθονικά)
* Δημοτικό Σχολείο Βόορε (Εσθονικά)
* Βιβλιοθήκη Βόορε Αρχειοθετήθηκε 2021-12-12 στο Wayback Machine. (Εσθονικά)
Ο **Ντίμιταρ Μιλάντινοφ** (Димитър Миладиновα[›] (1810) Στρούγκα Αχρίδας Κωνσταντινούπολη (1862), ήταν εκπαιδευτικός αρχικά στο ελληνικό γυμνάσιο της Αχρίδας, όπου μαθήτευσε και ο Μαργαρίτης Δήμιτσας, από το 1849- 1852 στο Μεγάροβο και στο ελληνικό σχολείο στο Μοναστήρι (1852-1854). Σπούδασε στη Ζωσιμαία Σχολή των Ιωαννίνων (1833 - 1836).β[›]

Το 1856 είσήγαγε στο Πρίλεπ και τη διδασκαλία της βουλγαρικής γλώσσας και το 1860 αρθρογραφεί στη βουλγαρική εφημ. GAZZETE της Κωνστανινούπολης για την διεκδίκηση της Αρχιεπισκοπής της Αχρίδας.γ[›] Το 1861 συλλαμβάνεται από τις τουρκικές αρχές και φυλακίζεται αρχικά στο Μοναστήρι (Μπίτολα) και στη συνέχεια στη Θεσσαλονίκη. Πεθαίνει τον Ιανουάριο του 1862 από τύφο στις φυλακές της Κωνσταντινούπολης. Οι κατηγορίες των Βουλγαρομακεδόνων του τότε μητροπολίτη Οχρίδας Μελετίου ότι δήθεν αυτός ήταν ο υπαίτιος της σύλληψης και του θανάτου του Ντίμιταρ δεν φαίνεται να ευσταθουν. Τα επίσημα έγγραφα της διεθνούς διπλωματίας, και ειδικά της τουρκικής εσωτερικής αστυνομίας και διοίκησης αποδεικνύουν, ότι ο άνθρωπος αυτός είχε συλληφθεί με πρωτοβουλία των τουρκικών Αρχών, και ότι οι κατηγορίες εναντίον του είχαν να κάνουν με πολιτικά δρώμενα, και ενδεχόμενες πράξεις προδοσίας υπέρ της Ρωσσίαςовδ[›].

Σημειώσεις
----------

**^** **α:** Τόσον ο Δημήτριος Μιλαντίνωφ όσον και ο νεώτερος άδελφός του Κωσταντίνος σπούδασαν στην Ζωσιμαία Σχολή Ιωαννίνων. Είχαν μάλιστα εξελληνίσει το όνομά τους σε «Μηλαδίνης». Για την εποχή του Δημητρίου δεν σώζεται το Αρχείο της Σχολής. Ο Κωνσταντίνος όμως φέρεται εγγεγραμμένος στο «Γενικόν Έλεγχον των μαθητών της Ζωσιμαίας Σχολής» του έτους 1846, σελ. 7v, ως μαθητής της τρίτης τάξης με την ένδειξη «Κωνσταντίνος Μηλαδίνης Οχριδιανός». Απεφοίτησε της Σχολής το έτος 1848 με το βαθμόν «Άριστα» (Αυτόθι, σ. 21V).

**^** **β:** Κατά τη μακρά περίοδο των ελληνοβουλγαρικών αναταράξεων {1880-1908) ανάμεσα στα άλλα εγκαινιάζεται και η αλλαγή στα ονοματεπώνυμα. Οι ελληνικές καταλήξεις μετατρέπονται σε -οφ και -εφ, όπως Γρηγόρης Σταυρίδης (Παρλίτσεφ), αλλά και αντίστροφα. Στα σερβικά σε -ιτς και στα «σλαβομακεδονικά» αργότερα σε -έφσκι.

**^** **γ:** Η Αρχιεπισκοπή Αχρίδας σύμφωνα με συνοδικό τόμο του Οικουμενικού Πατριαρχείου  έτους 1831 επικυρώθηκε στη Σερβία και το 1879 κηρύχθηκε Αυτοκέφαλη (Ορθόδοξη Αρχιεπισκοπή Αχρίδος).

**^** **δ:** Συλλογή επίσημων εγγράφων για τη σύλληψη και την παραμονή του Ντ. Μιλάντινωφ στις φυλακές της Κωνσταντινούπολης:

Παραπομπές
----------

1. ↑  (Γερμανικά) *Εγκυκλοπαίδεια Μπρόκχαους*. miladinow-dimitar-christow. Ανακτήθηκε στις 9  Οκτωβρίου 2017.
2. ↑  www.biolex.ios-regensburg.de/BioLexViewview.php?ID=1364.
3. ↑  *Miladinov brothers*.
4. ↑  Συλλογικό έργο «Εθνική ταυτότητα και εθνικισμός στη νεότερη Ελλάδα, ΜΙΕΤ, Επιμέλει-Εισαγωγή Θάνος Βερέμης, 2012 ISBN 978-960-250-490-1

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 14953227
* LCCN: n82063110
* ISNI: 0000 0001 0872 5899
* GND: 118970828
* SUDOC: 075889455
* BNF: cb137491393 (data)
* NLA: 36536720
* NKC: js2007400898

 |

 |
Η **Γιαμπλανίτσα** (αλβανικά: Jabllanica ή Jabllanicë‎, σλαβομακεδονικά: Јабланица‎) είναι οροσειρά στη Νότια και Νοτιοανατολική Ευρώπη, η οποία εκτείνεται με διεύθυνση βορρά-νότου κατά μήκος της μεθορίου της Αλβανίας με τη Βόρεια Μακεδονία.

Η μακρά οροσειρά έχει υψόμετρο μεγαλύτερο από 2.000 μ. για περίπου 50 χλμ. ενώ το υψηλότερο σημείο της, το οποίο βρίσκεται στο κέντρο της, είναι η κορυφή Μαύρη Λίθος με υψόμετρο 2.257 μ.. Οι δύο χώρες κατέχουν το 50% της οροσειράς, η Αλβανία το δυτικό τμήμα και η Βόρεια Μακεδονία το ανατολικό. Η οροσειρά διαθέτει αρκετές μεγάλες ορεινές λίμνες. Το όρος Σέμπενικ βρίσκεται ακριβώς δυτικά της Γιαμπλανίτσα και μαζί αποτελούν το Εθνικό Πάρκο Σέμπενικ-Γιαμπλανίτσα. Οι πλησιέστερες πόλεις είναι το Λιμπράζντ στην Αλβανία και η Στρούγκα στη Βόρεια Μακεδονία.

Η οροσειρά είναι ένα από τα ελάχιστα σημεία στα Βαλκάνια στα οποία διαμένει ο βαλκανικός λύγκας (*Lynx lynx martinoi*), ένα υποείδος του Ευρασιακού λύγκα (*Lynx lynx*). Ο συνολικός πληθυσμός αυτού του απειλούμενου είδους εκτιμάται σε λιγότερα από 100 ζώα.

Δείτε επίσης
------------

* Κατάλογος βουνών της Αλβανίας

Παραπομπές
----------

1. ↑  Spangenberg, Annette· και άλλοι. «Jablanica-Shebenik Working towards a transboundary protected area for the Balkan lynx» (PDF). Euronatur. Αρχειοθετήθηκε από το πρωτότυπο (PDF) στις 15 Μαΐου 2012. Ανακτήθηκε στις 27 Ιουνίου 2019.
2. ↑  «Jablanica Mountain». *Macedonia Travel Blog* (στα Αγγλικά). Αρχειοθετήθηκε από το πρωτότυπο στις 26 Ιουνίου 2019. Ανακτήθηκε στις 27 Ιουνίου 2019.
3. ↑  Terry, Andrew· Ullrich, Karin (2006). *The Green Belt of Europe: From Vision to Reality*. Switzerland: IUCN. σελ. 133. ISBN 9782831709451.

|  |  |
| --- | --- |
| εικονίδιο Βόρεια Μακεδονία | Πύλη Βόρεια Μακεδονία |